KIRJALLINEN KYSYMYS E-1755/99

esittäjä(t): Klaus-Heiner Lehne (PPE-DE) komissiolle

(1. lokakuuta 1999)

Aihe: Hombachista ja vakaussopimuksesta aiheutuvat henkilöstömenot

EU:n ulkoministerit nimittivät Bodo Hombachin Kaakkois-Euroopan vakaussopimuksen koordinaattoriksi 10. kesäkuuta 1999.

Tähän liittyen herää seuraavat kysymykset:

1. Ketkä kuuluvat Hombachin henkilöstöön ja mitkä jäsenvaltiot heidät ovat lähettäneet?

2. Miten suuret ovat Hombachista ja hänen henkilöstöstään aiheutuvat henkilöstömenot?

3. Mikä osuus Hombachista ja hänen henkilöstöstään aiheutuvista henkilöstömenoista katetaan EU:n talousarviosta?

4. Miten paljon henkilöstömenoja kukin jäsenvaltio joutuu maksamaan?

5. Onko Saksan liittotasavalta luvannut muille jäsenvaltioille tarjota suurimman osan henkilöstöstä ja kantaa suurimman osan henkilöstömenoista?

6. Ovatko yksittäiset jäsenvaltiot ilmoittaneet, että ne eivät osallistu henkilöstömenoihin?

7. Miten henkilöstömenot rahoitetaan seuraavina vuosina?

Christopher Pattenin komission puolesta antama vastaus

(9. marraskuuta 1999)

1. Vakaussopimuksen koordinaattorin henkilöstö on nimitetty vasta osittain. Tähän mennessä työnsä on aloittanut 20 henkilöstön jäsentä: kolme apulaiserityiskoordinaattoria (Hollanti, Suomi ja Yhdysvallat), yksi kabinettipäällikkö (Saksa), yksi apulaiskabinettipäällikkö ja yksi tiedottaja (Yhdistynyt kuningaskunta), yksi neuvonantaja (Italia), yksi yksityisavustaja (Saksa), yksi kirjanpitäjä (Yhdistynyt kuningaskunta väliaikaisesti), yksi asiantuntija (puheenjohtajavaltio: Suomi 31. päivään joulukuuta 1999), kahdeksan asiantuntijaa (Tanska, Saksa, Ranska, Itävalta, Ruotsi, Sveitsi, Slovenia ja Yhdysvallat), yksi sihteeri (Hollanti/komissio) ja yksi alueellisten asioiden asiantuntija (Makedonia, asuinpaikka Berliini, kustannukset katetaan täysimääräisesti). Yhdeksän muuta jäsentä eli yksi rahoitusasioiden asiantuntija, yksi asiantuntija ja seitsemän sihteeriä ovat vielä nimittämättä.

2., 3. ja 4. Bodo Hombachin ja hänen henkilöstönsä yhteisön talousarviosta rahoitettavien henkilöstökustannusten on ennakolta arvioitu olevan yhteensä 168 419 euroa vuoden 1999 elokuun ja joulukuun välisenä aikana (virkamatkakuluja lukuun ottamatta). Tähän määrään eivät sisälly niiden henkilöstön jäsenten palkat ja palkkaan liittyvät sivukulut, jotka jäsenvaltiot ovat siirtäneet kyseisiin tehtäviin eräänlaisena avustuksena. Komissiolle ei ole ilmoitettu näiden henkilöstönsiirtojen kokonaiskustannuksia, joten se ei siten voi arvioida henkilöstökustannusten kokonaismäärää.

5. Ei. Ei ole olemassa mitään erityisiä määräyksiä siitä, kuinka monta henkilöstön jäsentä tai kuinka monta prosenttia henkilöstöstä Saksan tai minkä tahansa muun valtion on tarjottava.

6. Mikään jäsenvaltio ei ole sulkenut pois mahdollisuutta siirtää henkilöstöä kyseisiin tehtäviin ja siten rahoittaa vastaavat palkka- ja sivukulut.

7. Asianomaisessa yhteisessä toiminnassa (1999/523/YUTP 1 artiklan 3 kohta) todetaan, että antamalla erityisedustajansa käyttöön tarvittavat henkilöstö- ja materiaaliresurssit, Euroopan unioni edistää merkittävällä tavalla erityisedustajan toimintaa myös erityiskoordinaattorina. Euroopan unioni odottaa myös muiden vakaussopimuksen osapuolten myötävaikuttavan kohtuullisella osuudella sopimuksen toimintaan. Yhteisön osallistumisen vakaussopimuksen rakenteiden rahoittamiseen on tulevaisuudessa määräydyttävä sekä sopimuksen tarpeiden mukaan että sen perusteella, kuinka halukkaita muut osapuolet ovat myötävaikuttamaan tällaisella kohtuullisella osuudella.